Document ID: 31986R3695

KOMISSION ASETUS (ETY) N:o 3695/86,
annettu 3 päivänä joulukuuta 1986,
öljysiementen tukijärjestelmän soveltamista koskevista yksityiskohtaisista säännöistä annetun asetuksen (ETY) N:o 2681/83 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(1), sellaisena kuin se on viimeksi muutettuna asetuksella (ETY) N:o 1454/86(2), ja erityisesti sen 27 artiklan 5 kohdan,
sekä katsoo, että
komission asetuksen (ETY) N:o 2681/83(3), sellaisena kuin se on viimeksi muutettuna asetuksella (ETY) N:o 2527/86(4), 6 artiklan mukaan todistuksen ID-osaa voi hakea ainoastaan yhdelle tai useammalle laitokseen tulon yhteydessä määritellylle erälle; hallinnollisen valvonnan helpottamiseksi olisi säädettävä mahdollisuudesta määritellä uusia eriä niiden tultua laitokseen, todistuksen AP-osaan merkittävän jäljellä olevan määrän mukaan,
asetuksen (ETY) N:o 2681/83 25 ja 36 artiklassa tarkennetaan 00-lajikkeen rapsin- ja rypsinsiementen tuen määrän maksamista koskevat edellytykset ja tämän määrän ennakolta maksamista koskevat edellytykset; tulkintaa koskevien epäselvyyksien välttämiseksi olisi ilmoitettava selvästi maksettavat tai ennakolta maksettavat määrät siinä tapauksessa, että tukea haetaan 00-lajikkeen rapsin- tai rypsinsiemenille ja tätä nimitystä ei ole tarkastettu,
siinä tapauksessa, että tuki vahvistetaan ennakolta, asetuksen (ETY) N:o 2681/83 35 artiklassa säädetään, että myönnettävä määrä on samansuuruinen kuin määrä, jota sovelletaan päivänä, jona tunnistushakemuksen jättökuukautta koskevan todistuksen AP-osaa koskeva hakemus jätetään; jos on kysymys jäsenvaltioiden välisestä siementen kaupasta, käytettävät vaihtokurssit on määritettävä saman säännön mukaan; sen vuoksi on tarpeen mukauttaa asetuksen (ETY) N:o 2681/83 33 artiklan 4 kohta, jotta se vastaisi öljysiementen tuesta annetun asetuksen (ETY) N:o 1594/83 muuttamisesta annetussa neuvoston asetuksessa (ETY) N:o 935/86(5) käyttöön otettua mahdollisuutta erottaa tunnistuspäivä valvontaan saattamispäivästä,
tässä asetuksessa säädetyt toimenpiteet ovat seurausta 1 päivästä heinäkuuta 1986 sovellettavan asetuksen (ETY) N:o 935/86 säännöksistä; sääntelyn soveltamista koskevien vaikeuksien välttämiseksi mainittuja toimenpiteitä olisi myös sovellettava 1 päivästä heinäkuuta 1986, ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 2681/83 seuraavasti.
1) Lisätään 6 artiklan 1 kohtaan seuraava alakohta:
"Kuitenkin viimeisen määrän todistuksen AP-osaan merkitsemistä varten erä voidaan jakaa kahteen tai useampaan osaan. Tässä tapauksessa jokaista muodostettua uutta erää koskevat samat määritystulokset kuin alkuperäistä erää, josta se on saatu, ja niihin on merkittävä tämän alkuperäisen erän numero, jota seuraa täydentävä järjestysnumero."
2) Korvataan 25 artiklan 2 kohdan toinen alakohta seuraavasti:
"Jos todistuksen ID-osa koskee 00-lajikkeen rapsin- ja rypsinsiementen tukihakemusta, 00-lajikkeen siementen tuki on maksettava ensimmäisessä alakohdassa tarkoitetuilla edellytyksillä sen jälkeen, kun valvonnasta vastaava viranomainen on tarkastanut, että kyseinen rapsin- tai rypsinsiementen määrä on todella 2 artiklan 4 kohdassa annetun määritelmän mukaista 00-lajiketta. Jos tämän tarkastuksen tuloksena siemeniä ei hyväksytä 00-lajikkeen siemeniksi, tuki on sama kuin niiden rapsin- ja rypsinsiementen tuki, jotka eivät ole 00-lajiketta, ja se on maksettava edellisessä alakohdassa tarkoitetuilla edellytyksillä."
3) Korvataan 33 artiklan 4 kohdan toisen alakohdan toisessa luetelmakohdassa ilmaisu "valvontaan saattamisen" ilmaisulla "tunnistamisen".
4) Korvataan 36 artiklan 1 kohdan toinen alakohta seuraavasti:
"Jos hakemus koskee 00-lajikkeen rapsin- tai rypsinsiemeniä, näiden siementen tuen määrä maksetaan ennakolta ainoastaan ensimmäisessä alakohdassa tarkoitetuilla edellytyksillä ja vain, jos toimivaltainen viranomainen on tarkastanut, että kyseinen rapsi- tai rypsimäärä on todella 2 artiklan 4 kohdassa annetun määritelmän mukaista 00-lajikkeen rapsia tai rypsiä. Jos tämän tarkastuksen tuloksia ei ole käytettävissä, näille siemenille ennakolta maksettava tuen määrä on sama kuin muiden kuin 00-lajikkeen rapsin- ja rypsinsiementen tuen määrä, ensimmäisessä alakohdassa tarkoitetuilla edellytyksillä."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Edellä 1 artiklan 2 ja 4 kohtaa sovelletaan 1 päivästä heinäkuuta 1986.
Edellä 1 artiklan 3 kohtaa sovelletaan 1 päivästä heinäkuuta 1986. Siinä tapauksessa, että asetuksen (ETY) N:o 2681/83 33 artiklan 4 kohdassa tarkoitettuina ja 1 päivän heinäkuuta 1986 ja tämän asetuksen voimaantulon välillä käytettyinä vaihtokursseina käytetään siementen valvontaan saattamisen päivänä voimassa olevia kursseja, mainittua kohtaa sovelletaan asianomaisen pyynnöstä tämän asetuksen voimaantulopäivästä alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä joulukuuta 1986.

Labels: 17
5
6